মাধবপুর প্রতিনিধি ॥ মাধবপুরের নোয়াপাড়া গ্রামে ঈদের দিন রাতে জুয়া খেলায় বাধা দেয়ার ঘটনাকে কেন্দ্র করে দু’পক্ষের মধ্যে হামলা পাল্টা হামলার ঘটনায় উভয় পক্ষে চরম উত্তেজনা বিরাজ করছে। আবারো যে কোন সময় দু’টি পক্ষের মধ্যে বড় ধরণের সংঘাতের আশংকা করছেন এলাকাবাসী। এলাকাবাসী সূত্রে জানা যায়, নোয়াপাড়া ইউনিয়নের মোড়াপাড়া গ্রামের অলি উল্লার ছেলে আতাউর রহমান জুয়েল (৩০), রুবেল মিয়া (৩৫) ও পাবেল মিয়া (২৫)সহ তাদের লোকজন বাড়িতে প্রতিদিনই কেরাম বোর্ডসহ বিভিন্ন ধরণের জুয়ার আসর বসায়। গভীর রাত পর্যন্ত চলে জুয়ার আসর। এতে এলাকার যুবকরা জুয়া খেলার প্রতি আসক্ত হয়ে উঠে। গত সোমবার ঈদের দিন রাত ৮টায় ওই বাড়িতে কেরাম বোর্ড সহ অন্যান্যভাবে ছোট ছোট উঠতি বয়সের ছেলেদের দিয়ে জুয়ার আসর বসানো হয়। ...